Høgre, Frp, MDG, Sp og Raudt gir ikkje opp å leggja Bybanen utanom Bryggen. Måndag, to dagar før saka skal avgjerast i bystyret, la dei fram skisser til eit massivt tunnelsystem under Bergen sentrum.

Les meir: Her er opposisjonens tunneldrøm for Bybanen

Tunnelane og dei underjordiske stoppa vil ifølgje utgreiingane gjera utbygginga mange gonger dyrare, og framlegget har også færre stopp i Bergen sentrum enn Bryggen-alternativet – tre mot fem.

– Vi trur jo du vil kunne få ein raskare bybane, og at du med eitt sentralt stopp faktisk kan betene sentrum på ein veldig god måte, seier Martin Smith-Sivertsen (H), og viser til ideen om eit stort underjordisk stopp nær rådhuset.

NYTT FRAMLEGG: Martin Smith-Sivertsen (H) la måndag på vegner av Høgre, Frp, MDG, Sp og Raudt fram eit nytt framlegg til bybanetrasé i sentrum og mot Åsane. Foto: Steinar Nedkvitne / NRK

Ti tusen færre innanfor gangavstand

Kommunen sine eigne utrekningar i bybaneutgreiinga syner imidlertid at bybanen med byrådspartia sitt framlegg vil nå langt fleire arbeidsplassar og heimar, spesielt arbeidsplassar, enn med opposisjonen sitt.

600 meter reknast som «akseptabel gangavstand» i utgreiingane.

Med dei fem «Bryggen-bane-stoppa» er 39.300 busette og tilsette innanfor dette. Opposisjonen når 10.100 færre med sitt tre stopps-framlegg:

Antall som får gangavstand til bybanen med Bryggen-løsningen Heim Arbeid Totalt Sandbrogaten 3500 2300 5800 Torget 2500 8100 10600 Kaigaten 1400 9700 11100 Nonneseter 1100 4000 5100 Busstasjonen 1600 5100 6700 Totalt 10100 29200 39300

Antall som får gangavstand til bybanen med det nye tunnelforslaget Heim Arbeid Totalt Krohnengen* 5500 600 6100 Rådhuset 2000 13000 15000 Busstasjonen 1600 6500 8100 Totalt 9100 20100 29200 *H, Frp, Sp, MDG og R vil ha stoppet lenger nord, ved Nye Sandviksvei / Rothaugen / Sandviken Kirke.

I bybaneutgreiinga har tunnelalternativet ytterlegare eit stopp, i Vetrlidsallmenningen. Det dekkar 5.000 reisande, og nokre av desse vil truleg velja å bruka rådhus-stoppet.

Samstundes skriv dei fem opposisjonspartia at dei vil leggja Sandviken-stoppet nord for Krohnengen noko som svekkjer arbeidsplass- og bustaddekninga.

VIL HA SENTRALE STOPP: – Det er klart flest arbeidsplassar i Torgallmenningen-området. Difor er det viktig å ha fleire stopp i nærleiken, meiner byutviklingsbyråd Anna Elisa Tryti (Ap). Foto: Sølve Rydland / NRK

– Bybanen blir mindre tilgjengeleg

Fagfolk peikar dessutan på at underjordiske stopp er mindre attraktive for dei reisande. Trass i informasjonen frå fagavdelinga, meiner Smith-Sivertsen likevel ikkje at sentrum blir dekka for dårleg.

– Nei, viss du har eit stopp mellom Sandviken og sentrum, eitt stort sentrumsstopp og eitt ved Bystasjonen og jernbanen, så meiner eg sentrum er ganske godt dekka, seier Høgre-gruppeleiaren.

Byutviklingsbyråd Anna Elisa Tryti (Ap), som er ansvarleg for å gjennomføra bystyrevedtaket som blir fatta onsdag, meiner få sentrale stopp er det største ankepunktet mot opposisjonen sitt nye tunnelframlegg.

– Bybanen blir mindre tilgjengeleg. Det å få betent sentrum på ein god måte, og å få knytt Bybanen saman med buss, er eit argument som taler for den opne løysinga, seier ho, og legg til at fleire stopp også er ein strategi for å skapa liv i sentrum.

OPPTEKEN AV FART: Ove Sverre Bjørdal (Sp). Foto: Sølve Rydland / NRK

– Brukbar dekning og auka hastigheit

Opposisjonen er opptekne av at Bybanen skal gå raskare.

– Ein får ein brukbar dekning, samstundes som ein vil auka hastigheita kraftig, seier Ove Sverre Bjørdal (Sp) om deira framlegg.

– Du vil ha nesten den same byutviklingseffekten, du vil ha nesten like god dekning i form av stopp, men viss du gjer det med tunnel inn mot sentrum, vil du samstundes få ein raskare bane, seier Smith-Sivertsen.